《玉山佳处赋得山中好长日》
元代·陆仁

山中好长日，流景丽蓬瀛。池台带兰薄，水色上帘旌。

兴言春再交，嘉鸟相和鸣。木桃源上芳，洵美粲条英。

延念顾长康，散息志虑清。岂不怀爵服，驰逐正营营。

驰逐非所慕，高情谅难并。

作者简介：元河南人，寓居昆山，字良贵，号樵雪生，又号乾乾居士。沈静简默，明经好古。工诗文，善书。馆阁诸公推重之，称为陆河南。有《乾乾居士集》。